SMT วิ่ง 4 วันติด! บวกอีก 2% แย้มรายได้ปีนี้โต 30% ทะลุ 4 พันล้าน
SMT วิ่ง 4 วันติด! บวกอีก 2% แย้มรายได้ปีนี้โต 30% ทะลุ 4 พันล้าน พร้อมจับตากำไรปี 65 นิวไฮ โบรกแนะซื้อเป้า 6.50 บาท 
SMT วิ่ง 4 วันติด! บวกอีก 2% แย้มรายได้ปีนี้โต 30% ทะลุ 4 พันล้าน โบรกแนะซื้อเป้า 6.50 บาท
3 ก.พ. 2566

ผู้สื่อข่าวรายงานว่า วันนี้(3ก.พ.65) ราคาหุ้นบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ณ เวลา 14.34 น. อยู่ที่ระดับ 5.60 บาท บวก0.10 บาท หรือ 1.82% ด้วยมูลค่าซื้อขาย 34.99 ล้านบาท ราคาหุ้นบวกแรง 4 วันติด โดยนับตั้งแต่หุ้นยืนที่ระดับ 4.98 บาท เมื่อวันที่ 30 ม.ค.66 จนถึงล่าสุดหุ้นปรับตัวขึ้นแล้ว 12.44%

ด้านบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เปิดเผยว่า แนวโน้มผลประกอบการปี 65 ที่กำลังปิดงบอย่างสวยงาม คาดกำไรทะลุเป้าถึง 10% ทำนิวไฮสูงกว่าทุกปีที่ผ่านมาค ตัวเลขคร่าวๆกว่า 300 ล้านบาท และกำไรสูงกว่าปี 64 กว่า 50%
ขณะที่ปัจจุบันออเดอร์ยาวเหยียด ทั้งจากลูกค้าปัจจุบัน และลูกค้าใหม่ พร้อมเป้ารายได้ปี 66 คาดจะเติบโต 30% หรือแตะระดับกว่า 4,000 ล้านบาท จากปี 65 ที่ผ่านมา และมีกำไรขั้นต้น (Gross margin) ไม่ต่ำกว่า 20%
เนื่องจากยอดขายสินค้าทุกกลุ่มเติบโตต่อเนื่องทั้งกลุ่ม PCBA &amp; Box Build, Optics และ IC Packaging ชูกลยุทธ์ขยายฐานลูกค้าที่มีอยู่พร้อมกระจายตลาดไปในทุกเซกเมนต์ สร้างความแตกต่างจากรายอื่น โดยนำเสนอสินค้าและเทคโนโลยีให้ตรงกับผลิตภัณฑ์ของลูกค้าในกลุ่มไฮเอนด์มากขึ้น รวมถึงขยายฐานลูกค้าทั้งเก่าและใหม่
ด้านบล.ฟินันเซีย ไซรัส จำกัด (มหาชน) แนะนำ “ซื้อเก็งกำไร” หุ้น SMT ราคาเป้าหมายปี 566 อยู่ที่ 6.50 บาทต่อหุ้น โดยประเมินว่าผลประกอบการไตรมาส 4/65 กำไรจะเติบโตต่อเนื่องจากไตรมาส 3/65 ที่มีกำไรสุทธิ 103.40 ล้านบาท เพิ่มขึ้น 83.01% จากช่วงเดียวกันของปีก่อน มีรายได้จากการขายสินค้าและบริการ 809.85 ล้านบาท เพิ่มขึ้น 52.11%
ส่วนผลประกอบการไตรมาส 4/65 เหตุที่กำไรมีแนวโน้มปรับตัวเพิ่มขึ้นต่อเนื่องจากไตรมาส 3/65 สวนทางฤดูกาลปกติที่กำไรมักแผ่วลงนั้น เป็นเพราะปัจจุบันมีคำสั่งซื้อ (ออเดอร์) ครอบคลุมทั้งไตรมาสอยู่ที่ราว 900 ล้านบาท และจะเป็นรายได้ทำสถิติสูงสุด (นิวไฮ) ต่อเนื่อง